**Dubrovnik – terenska nastava, 18. 3. – 19. 3. 2019.**

**Terenska nastava iz predmeta:** *Prihvat i otprema tereta i zrakoplova; Kontrola letenja i osnove navigacije* te *Hrvatski jezik*.

**Razred:** 4. ZP

**Na put je išlo dvadeset četiri (24) učenika /osamnaest (18) djevojaka i šest (6) mladića/.**

**Nastavnice koje su išle na put:**

**Karmela Boc, prof.** (organizatorica puta, nastavnica predmeta: *Prihvat i otprema tereta i zrakoplova; Kontrola letenja i osnove navigacije*)

**J. Petrović, prof.** (razrednica 4. ZP, nastavnica predmeta*: Njemački* i *Talijanski jezik*).

Učenici i nastavnice su spavali u Hostelu Dubrovnik, u mirnom Komolcu (5 km od Dubrovnika), pokraj prelijepe rijeke Omble. Kolegica K. Boc, prof. je, po povratku, rekla da su tamo, i dalje, dvije jako ljubazne gospođe koje nisu zaboravile pozdraviti nastavnice koje su tamo već bile.

Učenici su posjećujući razne znamenitosti o njima, kao i o nekim poznatim dubrovačkim velikanima, ukratko izvješćivali: Karla **Abramović** o **Dubrovačkoj** **katedrali;** Tihana **Babij** obaroknom književniku **Ivanu Gunduliću;** Luka **Brkić** o **Tvrđavi Revelin** i plesu **linđo;** Lorena **Češković** o **Palači Sponza;** Karlo **Jezerčić** o **Tvrđavama Bokar i Sv. Ivan;** David **Jozić** o **Tvrđavi Imperijal** i **Srđu;** Mateo **Štimac** o **Vladi Dubrovačke Republike** te o **zanimljivostima** **o Dubrovniku** (1. dio);Nino **Jozić o Crkvi Sv. Spasa** i o **zanimljivostima o Dubrovniku** (2. dio); Ivona **Katalenac o Stradunu** i **zanimljivostima o Dubrovniku** (3. dio);Erika **Kalanj-Matković** o **Tvrđavi Minčeta** te **Vratima od Ploča i od Pila;** Vanessa **Koštek** o **Tvrđavi Lovrijenac;** Patricija **Kotrman** općenito o **Dubrovniku**; Stipe **Kušan** o **Zračnoj luci Dubrovnik** (u Čilipima)**;** Janet **Majdandžić** oekonomistu **Benediktu Kotruljeviću;** Petra **Matin** o **Dubrovačkim ljetnim igrama;** Štefica **Medved** o **Zidinama**, općenito; Margareta **Mihaljević** o **Franjevačkom samostanu;** Bernarda **Mostarlić** o **Kneževu dvoru** te **Maloj Onofrijevoj fontani;** Sara **Trešćec** o **Velikoj Onofrijevoj fontani;** Ana Lorena **Rukavina** o matematičarima i fizičarima **Ruđeru Boškoviću** i **Marinu Getaldiću**; Mirna **Smolčić** okaranteni, **Dubrovačkim lazaretima;** Karla **Šiprak** o **Samostanu Sv. Klare;** Tina Rea **Takač** o **Gradskom zvoniku**, aDora **Trumbetaš** o **Crkvi Sv. Vlaha** i **Orlandovu stupu.**

Učenici i učenice 4. ZP-a su previše zaokupljeni završetkom četvrtog razreda i preipremama za maturu pa su nakon puta u Dubrovnik, jedino dvije učenice napisale dojmove o Dubrovniku: **Ivona Katalenac** u prozi, a **Karla Abramović** u stihu.

**DOŽIVLJAJ IZ DUBROVNIKA**

Prije odlaska u Dubrovnik pročitala sam izreku pisca Georgea Bernarda Shawa: *Oni koji traže raj na zemlji, morali bi doći i vidjeti Dubrovnik.* Dolaskom u Dubrovnik, shvatila sam kako je G. B. Shaw imao pravo. Blještavom pejzažu i arhitekturi te čaroliji povijesti ne može svatko odoljeti pa je tako i mene grad očarao svojom ljepotom.

Dva dana koja smo tamo proveli, prošla su brzinom svjetlosti. Željela bih svakako opet posjetiti taj predivan grad i okusiti njegove čari. Putovanje zrakoplovom samo je upotpunilo to putovanje jer je osjećaj koji preplavi cijelo tijelo, adrenalin, dok doslovno letim kroz oblake, nevjerojatan.

Generacijama koje će nakon nas posjetiti Dubrovnik, itekako bih preporučila to putovanje jer je to zadnje putovanje na koje idu kao razred i jer im je osiguran odličan provod.

**Ivona Katalenac, 4. ZP**

**Dubrovnik**

Na jugu Hrvatske krije se jedan grad,

na dnu Dalmacije, velegrad.

U tom gradu nikad nije hlad

jer kamen i zidina sjaj, vječno će ostati sunčan, mlad.

Stradun krije najnježnije ljubavne priče,

u Katedrali krune, sve različite, ipak sliče.

Sa zidina pogled uputiti treba,

na planinu Srđ, žičarom do neba.

Tvrđave Minčeta, Lovrijenac, Revelin, Bokar i Sveti Ivan

čuvaju jezgru grada,

da nikada ne izgubi snagu, da ne strada.

More mirno, niti valâ, niti pjene,

samo Sunčevog sjaja i Mjesečeve sjene.

U tom gradu svaka nota novu pjesmu kroji,

dok zamišljen galeb na stijeni stoji.

Nije teško biti srca i duše govornik

kad je pred okom grad Dubrovnik!

**Karla Abramović, 4. ZP**

Kako trenutno maturanti često sanjare o oslobađanju od školskih obaveza, najprikladnije se podsjetiti pjesme kojom se sloboda veliča kao najviša vrijednost, ukras povijesne Dubrovačke Republike. (Pjesmu je [1926](https://hr.wikipedia.org/wiki/1926). skladao Splićanin [Jakov Gotovac](https://hr.wikipedia.org/wiki/Jakov_Gotovac).)

Ivan Gundulić

*Himna slobodi*

*O lijepa, o draga, o slatka slobodo,*

*dar u kom sva blaga višnji nam bog je dô,*

*uzroče istini od naše sve slave,*

*uresu jedini od ove Dubrave,*

*sva srebra, sva zlata, svi ljudski životi*

*ne mogu bit plata tvôj čistoj lipoti.*

**Dobrila Arambašić-Kopal, prof.**

(nastavnica predmeta: *Hrvatski jezik*)